Louis Couturat

Louis Couturat (franses: [kutyʁa]; ☆ 17 di yanüari 1868 na Ris-Orangis serka Paris - † 3 di ougùstùs 1914) tabata un sientífiko di lógika, matemátiko, filósofo i lingwista franses. Couturat tabata pionero di e idioma artifisial Ido.

 Bida i edukashon 
Couturat a nase na Ris-Orangis, Essonne, Fransia. Na 1887 el a drenta "École Normale Supérieure" pa studia filosofia i matemátika. Na 1895 e tabata dosente di filosofia na Universidat di Toulouse i na 1897 dosente di filosofia di matemátika na Universidat di Caen (Normandia), bogando den su lesnan pa numbernan transfinito. Despues di a pasa un tempu na Hanover studiando e obranan di Gottfried Leibniz, el a bira asistente di Henri-Louis Bergson na "Collège de France" na 1905.

 Karera 
E tabata e promotor franses di e lógika simbóliko ku a surgi den e añanan promé di Guera Mundial I, danki na e publikashonnan di Charles Sanders Peirce, Giuseppe Peano i su skol, i en espesial na e buki The Principles of Mathematics di su amigu i korespondiente Bertrand Russell. Meskos ku Russell, Couturat tabata persibí lógika simbóliko komo un instrumento pa avansá tantu matemátika komo filosofia di matemátika. Den esaki el a enkontra su opositor den Henri Poincaré, kende a tuma bastante eksépshon na e esfuersonan di Couturat pa interesa e fransesnan den lógika simbóliko. Ku e benefisio di retrospekshon, nos por mira ku Couturat tabata ampliamente di akuerdo ku e logisismo di Russell, mientras Poincaré tabata antisipá e intuishonismo di Brouwer.

Su promé publikashon mayó tabata De Platonicis mythis (1896). Na 1901, el a publiká La Logique de Leibniz, un estùdio detayá di Leibniz e loógiko, basá riba su eksaminashon di e inmenso herensia di Leibniz na Hanover. Maske Leibniz a muri na 1716, su herensia no a wòrdu katalogá te 1895. E  momentu ei numa tabata posibel pa determiná e magnitut di e obra no-publiká di Leibniz tokante lógika. Na 1903, Couturat a publiká gran parti di e obranan aki den un otro buki grandi,  Opuscules et Fragments Inedits de Leibniz, ku tabata kontené hopi di e dokumentonan ku el a eksaminá durante ku e tabata skirbí La Logique. Asina, Couturat tabata e promé pa estimá ku Leibniz tabata e lógiko mas grandi den e 2000 aña ku a separá Aristóteles for di George Boole i Augustus De Morgan. Un parti signifikante di e renasementu di Leibniz den siglo 20 tabata basá riba e esfuersonan editorial i eksegétiko di Couturat. E buki aki tokante Leibniz a atraé Russell, kende tambe tabata outor di un buki riba Leibniz na 1900, kuminsando asina korespondensia i amistat profesional entre nan.

Na 1905, Couturat a publiká un obra tokante lógika i e fundeshi di matemátika (ku un apèndis tokante filosofia di matemátika di Kant) ku originalmente tabata konsebí komo un tradukshon di The Principles of Mathematics di Russell. Mesun aña, el a publiká L'Algèbre de la logique, un introdushon klásiko na álgebra di Boole i e obranan di C.S. Peirce i Ernst Schröder.

Na 1907, Couturat a yuda fundá e idioma konstruí Ido, un derivashon di Esperanto, i durante restu di su bida a keda e promotor prinsipal di Ido. Dor di bogá pa un idioma internashonal konstruí, konstruí segun prinsipionan lógiko i ku un vokabulario tuma for di e idiomanan oropeo eksistente, Couturat su promoshon tabata paralelo na esun di Peano pa Interlingua. Dor di impulsa Ido, Couturat tabata sigui den e pasonan di Leibniz; Leibniz a pidi pa krea un idioma universal simbóliko i konseptual ku el a duna e nòmber di "characteristica universalis".

Couturat, un pasifista konfirmá, a wòrdu mata durante e promé etapa di Guera Mundial I ora un outo ku tabata transportando orden di mobilisashon di e ehersito franses a bòks ku su outo. 

E ta aparese komo un personahe den e novela di Joseph Skibell di 2010, A Curable Romantic.

 Obranan 
 1896: De Platonicis mythis Thesim Facultati Litterarum Parisiensi proponebat Ludovicus Couturat, Scholae Normalae olim alumnus. Parisiis: Felix Alcan Bibliopola. 120 p.
 1896: De l'Infini mathématique. Publiká di nobo 1975, Georg Olms.
 1901: La Logique de Leibniz. Republished 1961, Georg Olms. Donald Rutherford's English translation in progress.
 1903: Opuscules et Fragments Inédits de Leibniz. Republished 1966, Georg Olms.
 1903: (ku Léopold Leau) Histoire de la langue universelle. Paris: Hachette. Publiká di nobo 2001, Olms.
 1905. Les Principes des Mathématiques: avec un appendice sur la philosophie des mathématiques de Kant.  Publiká di nobo 1965, Georg Olms.
 1905: L'Algèbre de la logique. 1914: P. E. B. Jourdain traduktor, The Algebra of Logic, Open Court, di Project Gutenberg.
 1906: ¨Pour la langue internationale, Päris
 1907: (with Léopold Leau) Les nouvelles langues internationales. Paris: Hachette, publiká di nobo 2001, Olms.
 1910: Étude sur la dérivation dans la langue internationale. Paris: Delagrave. 100 p.
 1910: (ku Otto Jespersen, R. Lorenz, Wilhelm Ostwald and L.Pfaundler) International Language and Science: Considerations on the Introduction of an International Language into Science, Constable and Company Limited, London.
 1915: (ku Louis de Beaufront) Dictionnari Français-Ido. Paris: Chaix, 586 p.

Category:Hende
Category:Filósofo‎
Category:Kreadónan di idioma